Papersnake/gushiwen huggingface dataset:
齐梁晴云
李商隐（唐代）

缓逐烟波起，如妒柳绵飘。故临飞阁度，欲入回陂销。

萦歌怜画扇，敞景弄柔条。更奈天南位，牛渚宿残宵。
和费廷玉
仇远（元代）

我昔南徐讲席分，知君肥遯白云村。
草深能使芝兰没，木落方推竹柏尊。
试问上书投魏阙，何如解组守衡门。
西风吹醒槐安梦，斜日悠悠半隐垣。
渔家傲 其五 十二月山家词，和钱舍人葆酚、董孝廉苍水
唐芑（清代）

榴火昼明葵艳吐。绿阴小院逢端午。箬叶清芬炊角黍。

山深处。蛙当鼓吹翻成部。

挥羽半酣筇杖拄。轩窗不断黄梅雨。樾荫送凉冰簟伍。

茶烟舞。几看鹤梦松间取。
大衍易吟四十首
方回（元代）

卦下观一彖，卦中求六爻。
今人仅知此，着眼未为高。
射殿引诸班出官人拽垛子 其二
魏了翁（宋代）

控矢张弓十作朋，射馀回首列前荣。须臾当殿听宣授，首下尻高万岁声。
立春日朝罢偶赋 其二
金幼孜（明代）

春盘春酒开春宴，几得簪花侍御筵。圣主只今恩似海，人人齐贺太平年。
题涟漪亭
胡宿（宋代）

槛底凝漪碧漫天，角巾东路主人贤。汀花照席供春醉，沙鸟窥帘伴昼眠。

何必驭风追汗漫，不妨乘月弄潺湲。流杯若仿山阴事，兼有蛙声当管弦。
酬袭美见寄海蟹
陆龟蒙（唐代）

药杯应阻蟹螯香，却乞江边采捕郎。自是扬雄知郭索，

且非何胤敢餦餭.骨清犹似含春霭，沫白还疑带海霜。

强作南朝风雅客，夜来偷醉早梅傍。
送税官仇副使诗十首
熊禾（元代）

课余自哦诗，诗罢还教子。
时时视橐余，质鬻市薪米。
蓦山溪
晁补之（宋代）

自来相识，比你情都可。咫尺千里算，惟孤枕、单衾知我。终朝尽日，无绪亦无言。我心里，忡忡也，一点全无那。

香笺小字，写了千千个。我恨无羽翼，空寂寞、青苔院锁。昨朝冤我，却道不如休，天天天，不曾麽，因甚须冤我。
过旧游见双鹤怆然有怀
李远（唐代）

谢公何岁掩松楸，双鹤依然傍玉楼。朱顶巑岏荒草上，

雪毛零落小池头。蓬瀛路断君何在，云水情深我尚留。

他日若来华表上，更添多少令威愁。
题渊明图
牟巘（宋代）

平生抱耿介，四海寡朋交。凄其九日至，颇感颜发凋。

无酒醒对菊，风味乃更高。谁识此时情，白云行远霄。

地主有佳饷，得之良已劳。而我适邂逅，赴饮如沃焦。

永言大化内，朽质非所陶。惟有饮美酒，一醉可千朝。
病起
黄大受（宋代）

煮药炉边过一春，瘦骸唯与病相亲。
雨多药裹易生晕，涧透巾相懒拂尘。
枕上最宜思过眚，静中倒得养精神。
不辞小现维摩诘，只恐今无问病人。
王成之给事挽歌辞二首 其一
陆游（宋代）

昔溯黄牛峡，曾经白鹭洲。从容参步武，谈笑极风流。

晚预蓬莱客，时从禊祓游。挥毫看半醉，追想只添愁。
天宫小阁
邵雍（宋代）

夏日到天宫，凭栏望莫穷。
古人用心远，天子建都雄。
楼观深云里，山川暮霭中，
行人漫来往，此意有谁同。
拟岘台
黎道华（宋代）

我因访古独来游，万顷风烟一目收。
灵谷诸峰排槛出，巽溪几曲抱城流。
帆樯影乱汀洲晚，芦苇声寒雁鹜秋。
堕泪丰碑那得见，片云落日是襄州。
竹溪直院盛称起予草堂诗之善暇日览之多有可
刘克庄（宋代）

造化于微物，生生品汇兹。
流萤倏然集，腐草化而为。
雨迳陈荄倏，寒塘碧色衰。
与星斗光彩，助月吐神奇。
明灭形无定，枯荣理孰推。
莫矜太阳近，会有肃霜时。
立春后登裴公亭时已解郡组
李曾伯（宋代）

公余赢得片时休，徙倚危亭豁倦眸。
屹屹独存今岳阜，滔滔不倦古湘流。
犹看雪意微茫在，顿觉春光骀荡浮。
举酒莫论今古事，只将身世付沙鸥。
减字木兰花（四之四）
贺铸（宋代）

多情多病。万斛闲愁量有剩。一顾倾城。惟觉尊前笑不成。

探香幽径。好住东风谁主领。多谢流莺。欲别频啼四五声。
兰陵王（郴州作）
袁去华（宋代）

晓阴薄。隔屋呼晴噪鹊。长烟袅、轻素望中，林表初阳照城郭。秋容自寂寞。清浅溪痕旋落。桥虹外，明嶂万重，云木千章映楼阁。

天涯信飘泊。漫水绕郴山，尺素难托。文园多病宽衣索。最长笛声断，画阑凭暖，黄昏前后况味恶。甚良宵闲却。

辽邈。误行乐。料恨寄徽弦，心倦梳掠。西风满院垂帘幕。对千里明月，五更悲角。归期秋尽，尚未定，怎睡著。
送吴令君
吴儆（宋代）

吾欲赠君以彭泽江边之柳，不如赠君以傅岩野外之梅。
柳色但知管离别，梅花独首百花开。
花开虽托桃李径，成实终为廊庙材。
冰霜清冷溪桥侧，聊与人间作春色。
西江月（即席答官伎得我字）
史浩（宋代）

红蓼千堤挺蕊，苍梧一叶辞柯。夜阑清露泻银河。洗出芙蓉半朵。

解带初开粉面，绕梁还听珠歌。心期端的在秋波。想得今宵只我。
竹 其二
朱淑真（宋代）

百竿直节拂云霁，千亩谁人羡渭溪。燕雀谩教来唧噪，虚心终待凤凰栖。
望长安
贺铸（宋代）

排办张灯春事早。十二都门。物色宜新晓。金犊车轻玉骢小。拂色杨柳穿驰道。

莼羹鲈鲙非吾好。去国讴吟，半落江南调。满眼青山恨西照。长安不见令人老。
偈颂八十七首
释慧开（宋代）

遇家里人，说家里事。
一句无私，龙翔凤翥。
晚泊长沙示秦处度范元实用寄明略和父韵五首
黄庭坚（宋代）

少游五十策，其言明且清。
笔墨深关键，开阖见日星。
陈友评斯文，如钟磬鼓笙。
谁能续凤鸣，洗耳听两甥。
宫词 其四
赵佶（宋代）

洛阳新进牡丹栽，小字牌分品格来。魏紫姚黄知几许，中春相继奏花开。
如梦令
史浩（宋代）

罗袜半钩新月。更把凤鞋珠结。步步著金莲，行得轻轻瞥瞥。难说。难说。真是世间奇绝。
天王院新塑释迦像金色珠赞
李纲（宋代）

稽首释迦文，善逝天人师。缘终示寂灭，无量舍利子。

悉建窣堵示，天人共瞻礼。像法住世间，化导诸有情。

亦示大神变，摄伏不信者。璀璨真金色，清净妙宝珠。

即彼土木中，现此希奇事。有来瞻礼者，随取即与之。

既与出愈多，不可为量数。当观舍利子，及此金色珠。

坚固与虚脆，无异无差别。佛子具智慧，悉发敬信心。

勇猛勿复疑，归依无上道。
怀坡堂与僧半壁话步牛洲翁韵
唐秩（明代）

尘里浮生度岁华，谈禅半日见无涯。惟凭静坐思三教，每遇高僧话一家。

定慧不闻反舌鸟，色空聊种佛桑花。雅知宋代东坡老，午夜晴天吐彩霞。
题平山马铺
刘攽（宋代）

长亭前望势崔嵬，地坼东南宇宙开。韦杜去天真五尺，行人新自日边来。
四皓歌 其三
刘敞（宋代）

高岩有薇，深谷有芝。人生实难，委曲何为。
仙都山
刘泾（宋代）

石城云屋抱浮丘，正是真人旧括州。会掷仙图争少胜，不知身到洞天游。
予昔为河东漕属吏部郎中吕得和出总漕计与予
李复（宋代）

三年发箧墨犹新，踪迹虽疏意更亲。
云雾渚宫迷远梦，兵戈青海困飞尘。
飘零剑外参谋客，怆恻山阳感旧人。
今古交情如覆水，为君涕泪洒新春。
岣嵝山居二首 其一
张元凯（明代）

岩扉对灵隐，山阁启清晖。水浅溪如剡，花深曲似韦。

触人香麝过，背客锦禽归。飞瀑飘晴雪，泠泠湿我衣。
黄莺儿·香梢匀蕊先回暖
佚名（宋代）

香梢匀蕊先回暖，点点胭脂轻衬。红苞隐映疏篁，红翠相间。方瑞雪乍晴时，爱日初添线。五云楼上遥看，似睹溪边，仙子妆面。堪羡。影转玉枝斜，艳拂朝霞浅。就中妖娆，独得芬芳，偏教容易琼苑。闻又报一阳时，不似莺声唤。肯与梅脸争春，靓笑群芳晚。
和胡文昌嘉禾篇
陈元晋（宋代）

鄮山东翼帝王州，使君来自白鹭洲。
下车三月课最优，赋辨不扰论不留。
哦诗卧阁政令修，和声上畅天畀休。
六丁下执旱魃囚，蛮琛航远归怀柔。
向来疮痏稍稍瘳，雨应六月如膏流。
月禾双穗来西畴，观者喜气同春浮。
老父再拜千骑头，此帝所贲非人求。
三边未靖哀虔刘。向来根本虑甚周。
安得卖剑都买牛，丰年一饱百不忧。
转头西风催敛揪，鼠雀亦觉欢啾啾。
更令北望烟燧收，铁衣更戍休葵丘。
富民有诏封千秋，我生谁叹谋生，
艰难民事陈嘉猷。仙飞空白玉辀，
霓旌来下风飕飕。手持五穟遗君侯，
瑞图合命椽笔修。晋之东序方天球，
连理木颂那得俦。午窗篆销金虬树，
和公诗罢茶七瓯。
赋花
王起（唐代）

花。点缀，分葩。露初裛，月未斜。一枝曲水，千树山家。

戏蝶未成梦，枝莺语更夸。既见东园成径，何殊西子同车。

渐觉风飘轻似雪，能令醉者乱如麻。
赠光上人
范浚（宋代）

道人工小笔，梅瘦竹婵娟。更学有声画，不参无眼禅。

一枰聊复尔，七马独超然。为足前年句，真成续断弦。
鸿门会
张宪（元代）

云成龙，气成虎，椎鼓撞钟宴真主。披帷壮士发指冠，侧盾当筵请公舞。

白发老臣心独苦，玉玦三看君不语。五星东井夜联珠，天狗欃枪落如雨。

鸿沟咫尺接鸿门，千里神骓一夜奔。君不见龙泉影里重瞳瞽，玉斗声中五体分。
海棠
薛能（唐代）

四海应无蜀海棠，一时开处一城香。晴来使府低临槛，雨后人家散出墙。

閒地细飘浮净藓，短亭深绽隔垂杨。从来看尽诗谁苦，不及欢游与画将。
盘山
王嘉谟（明代）

折坂殿悬厓，悠然纵鞍韅。绵绵谷口云，飘堕白如练。

峰峦忽相谷，奇石还惊眩。大者数十寻，小或等冠弁。

峰巅有绀宇，历历皆可见。永怀僧栖乐，倍觉尘情倦。

稀逢采芝侣，独立几回眄。
下第出都途中偶成
翁叔元（清代）

孤踪寂寞与时违，匹马荒郊趁落晖。有影自随还对语，无家可老尚思归。

花当寒谷先秋落，雁叫空江带雪飞。弃妇可怜身已去，向人犹整嫁时衣。
无题
吕本中（宋代）

心广体故胖，意肃气自屏。颓然万物表，乐此一室静。

念君久安坐，转觉此味胜。疏篱过野马，破牖行日景。

但令此意真，不必费讥评。想当溪山横，更有松竹映。

隐几得昼眠，此固可补病。
次韵谢敬存见寄
汪炎昶（宋代）

锵然新诗堕崖谷，一片寒光浮越罗。字搜珠玑竭贝阙，笔捲波越乾银河。

未能力学自知愧，正使工诗奚足多。矧兹小技尚未至，议论我私当如何。
前岁冬至与胡邦衡小语端诚殿下道值夏旧事今
周必大（宋代）

青城小语庆新阳，共向红云拜玉皇。
六日七分惊岁月，五更三点忆班行。
属车谁从黄麾仗，钓艇还飞白羽觞。
犹胜去年三馆客，十人八处耿相望。
花朝叠旧作韵
弘历（清代）

从来我意喜花朝，花朝况值广陵度。春寒应为勒梅期，我到梅期曾未误。

山茶红艳水仙白，次第东风不暂驻。迎人冶裔凑新晴，扑鼻氤氲喷细雾。

幡胜底须人力巧，芳菲早领天工赋。淮东乍参烟月春，冀北徒传桃李树。

乔柯落落独无言，讵与江梅较胜负。
偈一首
吴伟明（宋代）

毒蛇猛虎空相向，铁壁银山谩自横。长笛一声归去好，更于何处觅疑情。
奉和袭美太湖诗二十首。初入太湖
陆龟蒙（唐代）

东南具区雄，天水合为一。高帆大弓满，羿射争箭疾。

时当暑雨后，气象仍郁密。乍如开雕笯，耸翅忽飞出。

行将十洲近，坐觉八极溢。耳目骇鸿濛，精神寒佶栗。

坑来斗呀豁，涌处惊嵯崒。嶮异拔龙湫，喧如破蛟室。

斯须风妥帖，若受命平秩。微茫诚端倪，远峤疑格笔。

巉巉见铜阙，左右皆辅弼。盘空俨相趋，去势犹横逸。

尝闻咸池气，下注作清质。至今涵赤霄，尚且浴白日。

又云构浮玉，宛与昆阆匹。肃为灵官家，此事难致诘。

才迎沙屿好，指顾俄已失。山川互蔽亏，鱼鸟空聱耴.

何当授真检，得召天吴术。一一问朝宗，方应可谭悉。
岳后步月
张栻（宋代）

衡岳山边霜夜月，青松影里看婵娟。
正须我辈为领略，寒入衣襟未得眠。
送惟风之衡阳
释行肇（宋代）

重城独隐居，世人寡相识。回塘路寂寥，深径花狼籍。

西风思忽生，南泉语还忆。遥山去意长，大江归梦直。

日暮立荒原，迢迢望空碧。
宿云岩二首
徐似道（宋代）

残僧入定夜堂寂，独客不眠山月高。
静坐了无尘俗态，一灯窗下读离骚。
梅花
安朝标（清代）

东阁留吟兴，南枝早发花。雪消香暗动，月落影横斜。

瘦入云林画，清宜处士家。夕阳寒数点，淡意妙沾霞。
还城次必强韵
赵鼎（宋代）

俗驾不可留，归途无乃遽。未饱爱山心，复踏还城路。

今彼城中人，朝暮催钟鼓。
巾山
薛师石（宋代）

两峰争起入云层，半属虚空半属僧。
斜日满山人到少，任蕃去后我来登。
和刘原甫复雨寄永叔
梅尧臣（宋代）

阶下青苔欲染衣，晴光才漏又霏微。
冲风燕子衍泥去，隔树鹁鸪嗔妇归。
乍冷乍阴将禁火，自开自掩不关扉。
浑身酸削懒能出。莫怪与公遇往稀。
和季弟韵二十首
刘克庄（宋代）

放逐归来老一廛，旧巢回首五云边。
固知七略惭臣向，误把三云责子玄。
岂有侍郎留下榼，亦无司业送来钱。
丰年不怕相如渴，处处人家酒似泉。
崔太史席上咏翠杯
薛蕙（明代）

绮坐倦朝欢，翠杯出宵酌。月艳写疑空，云光挹愁落。

碧醴共玲珑，华灯增照灼。一得侍君閒，终言厕酬酢。
送薛阶迎觐察院
魏野（宋代）

知心人去野人孤，犹赖时时见凤雏。
病里凤雏辞又去，老身纵健不如无。
题清音亭
徐冲渊（宋代）

新池碧甃玉回环，一水来从天柱山。
试作流觞拟修禊，兰亭风景坐追还。
呈潘潭州十首 其三
赵蕃（宋代）

梅花初出炯如冰，未许馀花似我能。太息天公不加意，放教风雨苦侵陵。
望崖上
韦骧（宋代）

万仞苍崖耸碧空，谁为危室撼云中。双扉虚辟无人到，疑是飞仙逞妙工。
斑竹
杜琼（明代）

重华南去不南还，二女啼痕在竹间。
亦有富川苏子墨，至今枝叶尚斑斑。
五杂组 其三
刘炳（明代）

五杂组，床上裀。往复还，桥边人，不获已行负薪。
鸥渚亭次韵茂洪西湖三诗
张镃（宋代）

出城犹记四年前，朝看西湖到暮烟。
自有南湖相暖热，可曾频过六桥边。
和俞质甫夏雨效联句体三十韵
归有光（明代）

浮云方叆叇，光景遂已戢。
浃旬深霪澍，千里破封蛰。
茫茫河伯叹，萧萧山鬼泣。
灵曜邃高居，朱明閟赫翕。
希微澹将开，淅沥吹又急。
遇夜转连绵，酾流更湁潗。
万壑㘊霵鸣，百川灌注入。
池容添纹縠，林色浸淤浥。
离毕月暂耿，宿井星恒湿。
潋滟湖光翻，蹙咽海潮涩。
霓旌尚高翔，云衣犹日缉。
水覆讵可收，天漏谁能葺。
马牛三江混，鸿濛九峰立。
嗟我来自东，独行阻虚邑。
梦离思明两，筮坎成荐习。
谁假卜商盖，但戴杜甫笠。
缤纷馀花落，寂寞愁乌集。
穷巷长闭门，高河近通汲。
天地政氤氲，电风递呼吸。
悽悽听晨鸟，濛濛睇宵熠。
作乂徵时旸，思文忧民粒。
蛙黾费灰酒，鱼虾饶掇拾。
广室坐增悽，匡床听生悒。
何由度日阕，安能使家给？
泥涂跲重茧，梅润侵什袭。
寒袍故恋绨，澜简慵启笈。
顾叹风云满，宁使蛟龙絷！
短屐徒齿齿，折巾空岌岌。
俯仰观宇宙，坱圠迷原隰。
阻饥知不免，寅亮岂所及！
听猿
白玉蟾（宋代）

三树五树啼寒猿，一声两声落耳根。
吾疑耳到猿啼处，却是猿声随风奔。
猿声不悲亦不怨，吾亦於世何所恋。
夜深月白风籁寒，听此忽然毛骨换。
感物
白玉蟾（宋代）

月生看柳瘿，风起笑花癇。
事业三盃酒，勋名九转丹。
神凄身外蝶，梦黯镜中鸾。
为问金堪带，如何玉可餐。
杂咏一百首·王通
刘克庄（宋代）

当时三晋地，已有圣人生。
不晓河汾氏，为隋策太平。
书知微偈后
释慧空（宋代）

醯鸡负须弥，瞬息九万里。猕猴对秦镜，一一总没尾。

生平五湖心，短笛秋风里。借问鱼有无，夜凉天在水。
丹林有作
舒岳祥（宋代）

万古灵根种广寒，折来白日更升仙。
集英曾对三千字，也胜南山孟浩然。
读绝交论
宋祁（宋代）

嫌忌萧朱末，盈虚田窦间。
言虽甘若醴，心定险于山。
覆辙何能救，颓波遂不还。
居然孝标论，抵几若为删。
代边将有怀
刘长卿（唐代）

少年辞魏阙，白首向沙场。
瘦马恋秋草，征人思故乡。
暮笳吹塞月，晓甲带胡霜。
自到云中郡，于今百战强。
韩公堆寄元九
白居易（唐代）

韩公堆北涧西头，冷雨凉风拂面秋。

努力南行少惆怅，江州犹似胜通州。
楚辞所谓桂数见於唐人诗句及图画间今不复见
陆游（宋代）

丹葩绿叶郁团团，消得姮娥种广寒。
行尽天涯年八十，至今未遇一枝看。
范倅置酒雨花台
李之仪（宋代）

流传胜致有无间，投老方能一倚栏。千里江山来极目，万家烟雨锁初寒。

奸雄几许埋蓁莽，笑语何妨拥蕙兰。便觉寸阴真可惜，须将酒户为君宽。
杂诗
吴大有（宋代）

多年书问断，湖海竟悠悠。
一见心虽满，相看泪忽流。
彩烟山色暮，碧濑月痕秋。
明日登程去，鹡鴒河上愁。
题金陵杂兴诗后十八首
李琏（宋代）

相君息女小乘僧，身向西天佛律行。
三尺戒坛秋色紧，个中蝼蚁亦长生。
廉州龙眼质味殊绝可敌荔支
苏轼（宋代）

龙眼与荔支，异出同父祖。
端如甘与橘，未易相可否。
异哉西海滨，琪树罗玄圃。
累累似桃李，一一流膏乳。
坐疑星陨空，又恐珠还浦。
图经未尝说，玉食远莫数。
独使皴皮生，弄色映琱俎。
蛮荒非汝辱，幸免妃子污。
史太师病愈未果走贺诞辰伊迩作古诗三首寄之
刘应时（宋代）

真隐爱西湖，居然来卜宅。
春波自溶溶。秋林何策策。
密迩城市居，夐与嚣尘隔。
开窗放月入，好句来几席。
陪范明府与诸同官饮新亭是夕以莞尔榜之因赋
林亦之（宋代）

把烛新亭下，迂疎聊尔歌。
酒缘人品胜，官要野情多。
燕豆客俱好，渔竿人亦过。
谁知武城笑，深自惜蹉跎。
邓师契县尉以沅陵韵作诗见贻次韵
赵蕃（宋代）

叹息师门久不传，苇间几欲听延缘。
多君有意工文字，老我空能历岁年。
鹏鷃故知难一辨，夔蚿空复妄相怜。
虽然亦可凄凉慰，只恐赓篇别是篇。
送柬笺与人
杨炎正（宋代）

检点交房有宿储，楮先生辈亦中书。小王辞客元无用，大阮才高正要渠。

挥洒雅宜供五凤，缄题更可寄双鱼。春来触物皆诗料，从此赓酬莫见疏。
和吴省副梅花半开招凭由张司封饮
司马光（宋代）

帝乡春色岭头梅，高压年华犯雪开。
正与嘉宾思共醉，不须芳雪重相催。
从车贮酒传呼出，侧弁簪花倒载回，
风雨难期王事剧，未知休汰几旬来。
和陶渊明饮酒 其七
戴良（元代）

三春布阳德，万物发华滋。凌霄直微类，近亦附乔枝。

低迷众无直，高出乃见奇。煌煌九霄中，荣夸遽尔为。

我道似不尔，一笑悬吾羁。
和郑文昌雨中看花之作
周紫芝（宋代）

郑侯好客如郑庄，客常满座酒满觞。春来洛城被花恼，千金一醉姚家黄。

慇勤置酒急招唤，更来古寺窥红妆。春风微寒春雨细，秉烛看花花已睡。

春光骀荡与妖妍，夜色侵凌增妩媚。卧枝不起终无言，脸泪欲垂如有意。

樽中有酒客当歌，我醉欲眠人未起。君不见春来雨急风屡颠，危芳堕地无馀妍。

扫花恐被落红笑，持杯欲倩何人传。愁多满怀乐事少，人自惜花天不怜。

烹羊炰羔且为乐，酒酣耳热亦不恶。明朝有兴却重来，莫遣残红抱青萼。
颂古一百首
释智愚（宋代）

春暖山桃次第红，翩翩蝴蝶斩芳丛。
蓦然一阵狂风至，辊入花枝不见踪。
设醮洞霄因以古诗记其事
章承道（宋代）

鹤鸣在野声闻天，灵坛夜醮朝群仙。
群仙乘风驾云軿，一一来自虚皇前。
玉鑪不散香凝烟，火中金缕光相连。
仙官谓我帝所怜，百拜向帝臣有言，
愿乞臣母千斯年。
亡弟赋改葬述哀
边贡（明代）

葬汝已六载，那期重抚棺。壮心原不死，遗骨久应寒。

石室灵仪在，铭旌粉字残。一为同气感，双涕夕汍澜。
芳华楼赏梅
陆游（宋代）

素娥窃药不奔月，化作江梅寄幽绝。
天工丹粉不敢施，雪洗风吹见真色。
出篱藏坞香细细，临水隔烟情脉脉。
一春花信二十四，纵有此香无此格。
放翁年来百事惰，唯见梅花愁欲破。
金壶列置春满屋，宝髻斜簪光照坐。
百榼淋漓玉斝飞，万人辟易银鞍过。
不惟豪横压清臞，聊为诗人洗寒饿。
贤者之孝二百四十首·王秀之
林同（宋代）

一事真堪笑，今人妾直灵。
都缘无至性，徒欲乱多声。
过高士坊
曾巩（宋代）

一亩萧然绝世喧，抗怀那肯就笼樊。功名晚更为馀事，灾异初尝出至言。

郡阁已空徐孺榻，里人犹识郑公门。斯文未丧如繇我，后代当知李仲元。
王伯齐染髭
楼钥（宋代）

垂髫相见舜江滨，荏苒俄惊过五旬。
顾我颓龄真似叶，讶君长鬣亦如银。
万金安得神仙药，一笑重回旧日春。
纵使星星还复出，不妨时作少年人。
辛亥三月击舟潇湘得邵武柳州二丞相正月初书
许翰（宋代）

回雁峰南楚越分，潇湘烟水思离群。
林寒欲暗他江浦，月出先离半岭云。
客子无归迷世路，故人不见隔兵氛。
春风空寄相思字，寇邓经纶早晚闻。
王谨常再和前诗复次其韵 其一
苏过（宋代）

旅枕何曾睡，恓恓到夜分。崎岖世路走，辛苦夏畦耘。

老弃林泉乐，来居戎马群。登高一悲咤，杳杳是燕云。
舟行邂逅周西园也示迦文诗就文韵
陈深（宋代）

游遨适与随幽境，笑语自逢忽羔船。
流急溅袍飞带雨，岸回迷草暗浮烟。
楼高近水涵飞鸟，树密藏云烟恨鹃。
愁破已空尊酒绿，醉吟同眺晚晴天。
和邓成材五绝
邓肃（宋代）

扶筇欲过北山来，政赖诗囊一笑开。
故走溪山寻胜景，为君携向笔端来。
【南吕】十样锦
未知作者（元代）

【破挂真】引子忆别娇容情分浅，终朝废寝忘餐。离绪恹恹，情怀攘攘，别
后又添悒怏。
【绣带宜春令】幽窗下沉吟半晌，追思俏的娇娘。娉婷处不弱似莺莺，娇娆
处可比双双。非奖，最堪夸他性格儿温柔，难描他身材儿生得停当。说不尽风流
可喜，万般模样。
【太平白练序】想当日月下星前，吐胆倾心，把誓盟深讲。行思坐想，望尽
老今生，同佼攵鸾凰。谁想，蓦然平地浪波生，怎知道祸从天降。雾迷云障，被
鸨母苦死打开怨鸯。
【浣溪啄木儿】情惨凄，添悒怏，阁不住泪珠汪汪。劳神役志镇端祥，寻思
那人情怎忘？设计施方，要见他除非是梦儿里来到我行。怜香惜玉相偎傍，尤云
雨生悲怆。被数声疏雨敲窗，散高唐春心荡漾。
【三段鲍老催】此情怎当，罗衣尚存兰麝香。鸾笺仗托纸半纸，人何在，谩
叹息，空惆怅。恼得潘郎两鬓似霜。
【出队莺乱啼】咱这里因因他来狂荡，他因咱痛感伤。几番欲待不思量，不
思量以后怎做得铁打心肠？江淹闷，韩生忿，怎么得咱家闷？千般恨才离了心上，
又早来蹙在眉尖。天还可怜，便霎时相见又且何妨。
【余音】情人早得同鸳帐，免使我心劳意攘，炷名香答谢上苍。
皇甫一首
苏籀（宋代）

吏部初学除陈言，学成理达无可删。
腐朽点化皆不凡，有如黄河出崑崙。
鱼龙万怪随涛奔，志气刚伟充乾坤。
灌溉所短夸雄浑，篇什性情礼义根。
亦曰余事期知文，弟子皇甫同光尘。
师说岂不明渊源，首推燕许润王纶。
明堂郊庙严且尊，呜呼古人弗妄云。
研钻百家穷典坟，两贤纂组承华勋。
演敷奇致开妙门，盪耀四海苏顽昏。
对房前桃树咏佳期赠内诗
徐悱（南北朝）

相思上北阁，徙倚望东家。忽有当轩树，兼含映日花。

方鲜类红粉，比素若铅华。更使增心忆，弥令想狭邪。

无如一路阻，脉脉似云霞。严城不可越，言折代疏麻。
鹦鹉
裴夷直（唐代）

劝尔莫移禽鸟性，翠毛红觜任天真。

如今漫学人言巧，解语终须累尔身。
癸丑三月十日自涌泉寺过吴文叟山居临溪观鱼辄题二诗 其一
胡世将（宋代）

云物起争岩石秀，水拉行带野花香。一山应接知无暇，赖有青春白日长。
江南六咏 其四
李纲（宋代）

江南竹，霜霰岁寒依旧绿。谁向溪边养箨龙，滴露摇风一林玉。
颂古九首 其七
释善悟（宋代）

一口吸尽西江水，岭上桃华香扑鼻。枝枝叶叶尽含春，也是因我得礼你。
题琅琊山寺道标道揖二上人东峰禅室时助成此□□筑斯地
李幼卿（唐代）

佛寺秋山里，僧堂绝顶边。同依妙乐土，别占净居天。

转壁千林合，归房一径穿。豁心群壑尽，骇目半空悬。

锡杖栖云湿，绳床挂月圆。经行蹑霞雨，跬步隔岚烟。

地胜情非系，言忘意可传。凭虚堪喻道，封境自安禅。

每贮归休巅，多惭爱深偏。助君成此地，一到一留连。
杂咏五言八首
刘克庄（宋代）

梦中求荐寝，此事有还无。
幸得东安女，为王洗厚诬。
陈监丞用韵见赠亦和以谢
孙岩（宋代）

肃肃东方老，依人可计年。
名言倾盖后，古意结绳前。
君户仍多辙，予琴故一弦。
不应昌歜味，置在众肴先。
菊图
唐寅（明代）

锦里先生日晏眠，客来高论坐无毡。
酒资尽在东篱下，散贮黄金万斛钱。
京口怀古二首
释仲殊（宋代）

北顾横江尽，东南第一州。
六朝都在望，回首倦登楼。
初夏绝句
陆游（宋代）

纷纷红紫已成尘，布谷声中夏令新。
夹路桑麻行不尽，始知身是太平人。
三华吴宜甫桃溪十咏 其三 半月池
黄镇成（元代）

凿地通泉入，冰轮隐半规。水涵光澹澹，云度影迟迟。

坐引流杯称，书添洗砚宜。蛟龙得风雨，终去跃天池。
中秋大风雨五绝
刘克庄（宋代）

诏岁银袍盛，头场玉鉴明。
妃灵如有助，娥老尚多情。
辛卯中秋张湾对月
陈洪谟（明代）

去岁清光千里共，今年风物几人殊。金波泛影随时兴，夜色生人积闰馀。

野泊渐看阊阖远，舟行真与水云俱。生平贞素犹堪信，皓魄依依正照予。
摸鱼儿六首 其三
项鸿祚（清代）

问何年移根太液，冰姿隔断尘土。轻笛塘外鸣珂散，吹尽柳堤残暑。

天澹泞，逗叶叶、新凉扇子湖边雨。瀛洲尺五，是彩仗分红，宫沟沁绿，香影漾帘户。

凌波去，按彻霓裳卷舞，无言解笑人否？碧筒冷注葡萄酿，中有九重仙露。

留客处，任醉折、花枝容我闲鸥鹭。桥湾信步，并几个蜻蜓，一丛紫蓼，写入晚晴赋。
减字木兰花
李秀兰（宋代）

自从君去。晓夜萦牵肠断处。绿遍香阶。过夏经秋雁又来。

想伊那里。应也情怀愁不止。渺渺书沈。直至如今没信音。
初到江阴寄徐路教仲祥五首 其五
曹伯启（元代）

自古江南地，兹行始识真。传云风土异，尚念里闾亲。

绿水羞前列，斑衣负此身。何如徐孺子，诗酒四时春。
渔家傲
黄人杰（宋代）

桔绿橙黄霜落候。小春天气宜晴昼。一片祥光横宇宙。

仙乐奏。晴官共祝南山寿。

湛露恩波浓似酒。□堂宴罢嵩呼后。压帽宫花红欲溜。

还拜手。瞻天望圣徘徊久。
送元大
高登（宋代）

但得身长健，何妨发已华。
胸中翻锦绣，笔下走龙蛇。
作掾只三语，读书空五车。
卷怀良得计，去去卧烟霞。
陌上二女
梅尧臣（宋代）

素手搴幂䍦，柔纤明春荑。转眄动桂叶，阳语启瓠犀。

阿姊金盛珠，阿妹缫籍圭。吹香袭行路，岂独下蔡迷。
寄题海会晚实轩
葛胜仲（宋代）

素节清霜重，金苞照座隅。根深容四老，品贵入三都。

骚客真宜友，侯封未易奴。旧时书两庙，感事涕沾濡。
金陵道中
范成大（宋代）

山晚黄羊随日下，天寒白犊弄风归，
愁埃百转西州路，笑忆沙湖一棹飞。
打姑恶二首 其二
董纪（明代）

姑恶何恶怨未终，世人至今无此风。尔啼莫来近我屋，我姑不与尔姑同。
句
罗蒙正（元代）

儒冠不是将军具，只作当年措大看。愿赐一廛閒养病，简编灯火伴青衿。
句
王随（宋代）

住僧忘岁月，游客悟尘劳。
怀石壁山寺
释智圆（宋代）

梵宫藏积翠，往岁屡游遨。
月上寒溪静，云收峭壁高。
幽阶封药草，古树宿猿猱。
终待携瓶锡，闲栖解郁陶。
渡江云·揭浩斋送春和韵
吴澄（元代）

名园花正好，娇红白，百态竞春妆。笑痕添酒晕。丰脸凝脂，谁为妆铝霜。诗朋酒伴，趁此日流转风光。尽夜游不妨秉烛，未觉是疏狂。
茫茫。一年一度，烂漫离披，似长江去浪。但要教啼莺语燕，不怨卢郎。问春春道何曾去，任蜂蝶飞过东墙。君看取，年年潘令河阳。
小桃
杨万里（宋代）

小桃著子可怜渠，疏处全疏无处无。
并缀一梢三十颗，缒枝欲折没人扶。
胡丈广仲与范伯崇自岳市来同登绝顶举酒极谈得闻比日讲论之乐
张栻（宋代）

久憩珠林寺，高轩自远来。携朋上乔岳，载酒到琼台。

论道吟心乐，吟诗笑眼开。遥观松柏树，风韵有馀哀。
村居杂感
静维（清代）

春山斜远郭，渌水满晴川。白鸟孤云外，青林返照边。

风波何处少，耕凿此中偏。莫作途穷叹，聊同鹿豕全。
复愁十二首 其三
杜甫（唐代）

万国尚防寇，故园今若何。昔归相识少，早已战场多。
立春帖子 其五 皇帝阁
周必大（宋代）

昕陛延贤日彻曛，金莲阅奏夜常分。馀閒手点唐文粹，春昼长时分外勤。
奉同景仁九日宴相公新堂
韩维（宋代）

高堂突兀里人惊，丞相规模固自宏。
移石远分嵩峤色，凿池切放潩泉声。
茱萸结佩聊同俗，鹦鹉传杯岂吝情。
右席先生亦华构，便应次第落新成。
题季子庙
李季华（唐代）

季子让社稷，又能听国风。宁知千载后，蘋藻冷祠宫。
挽令人 其一
王十朋（宋代）

知汝莫如我，伤心不尽谈。忍贫犹好施，见得可曾贪。

水陆同艰险，糟糠共苦甘。和鸣三十载，一梦断闽南。
哭李雪林
释文珦（宋代）

昔者闻卢殷，颇为世所推。
读书过万卷，尽以资於诗。
复闻孟东野，气清而色夷。
平生嗜章句，有甚於渴饥。
二士学无子，所学竟不施。
昌黎为买棺，又作铭墓辞。
相去五百年，雪林酷似之。
春谷古人徒，生死相维持。
亦为立佳城，著文树穹碑。
林兮信不忘，千载修名垂。
舶上谣送伯庸以番货事奉使闽浙十首 其三
宋本（元代）

朱张死去十年过，海寇凋零海贾多。南风六月到岸酒，花股篙丁奈乐何。
村店
刘过（宋代）

林深路转午鸡啼，知有人家住隔溪。
一坞闹红春欲动，酒帘正在杏花西。
八月七日始见白髭一茎
梅尧臣（宋代）

昔见白髭惊，今见白髭喜。
人将拔去之，我独不然耳。
拔之既更拔，留之何所耻。
白日傥日拔，日拔讵能已。
黑壮不为贵，白衰不为鄙。
道德保於中，任从髭发齿。
奉和致政令君洛阳周公见寄韵
程敏政（明代）

诗筒千里寄佳声，贱子疏慵合负荆。喜色剧增东上阁，清风如对洛阳城。

忘机定与群鸥狎，寄远时听一雁鸣。光霁无由堪进谒，草窗新绿几回生。
方逢原借示方干先生诗以集句诗赠之 其五
孔平仲（宋代）

远壑度年如晦暝，澄潭到底不容尘。公卿若更遗名姓，甘棹渔舟下钓纶。
郡事多冗命绳翁拉彦翔则明德素游赵园彦翔归
程公许（宋代）

俗氛妨人选胜，危坐待归啜茶。
听渠说山说水，撩我清梦还家。
兰室五咏·其五
张羽（明代）

能白更兼黄，无人亦自芳。
寸心原不大，容得许多香。
懒
杨公远（宋代）

疎懒春来分外添，薄团兀坐地炉边。
关心事少夜悭梦，酌酒杯多昼亦眠。
琴有徽弦姑挂壁，诗无眼目谩成篇。
自怜不似门前柳，才得东风翠拂天。
泾皋十咏 其一 先陇松屏
顾书绅（清代）

峥嵘气象旧幽宫，冈陇回环老树中。隔岸松屏更奇谷，晚寒苍翠夕阳红。
杂诗二首
卢象（唐代）

家居五原上，征战是平生。独负山西勇，谁当塞下名。

死生辽海战，雨雪蓟门行。诸将封侯尽，论功独不成。

君家御沟上，垂柳夹朱门。列鼎会中贵，鸣珂朝至尊。

死生在片议，穷达由一言。须识苦寒士，莫矜狐白温。
醉蓬莱
刘一止（宋代）

正五云飞杖，缟素褰裳，乱空交舞。拂石归来，向玉阶微步。欲唤冰娥，暂凭风使，为扫氛驱雾。渐见停轮，人间未识，高空真侣。
千里无尘，地连天迥，倦客古来，路迷江树。故国烟深，想溪树何处。云鬓分行，翠眉萦曲，对夜寒尊俎。清影徘徊，端应坐有，风流能赋。
迈陂塘·为多情和天也老
李治（金朝）

大名有男女以私情不遂赴水者。后三日，二尸相携出水滨。是岁陂荷俱并蒂。

为多情和天也老，不应情遽如许。请君试听双蕖怨，方见此情真处。谁点注，香潋滟，银塘对抹胭脂露。藕丝几缕。绊玉骨春心，金沙晓泪，漠漠瑞红吐。
连理树，一样骊山怀古。古今朝暮云雨。六郎夫妇三生梦，幽恨从来艰阻。须念取，共鸳鸯翡翠，照影长相聚。秋风不住。怅寂寞芳魂，轻烟北渚，凉月又南浦。
东园书所见
陈郁（宋代）

娉婷游女步东园，曲径相逢一少年。
不肯比肩花下过，含羞却立海棠边。
天门
佚名（两汉）

天门开，詄荡荡，穆并骋，以临飨。
光夜烛，德信著，灵浸鸿，长生豫。
太朱涂广，夷石为堂，饰玉梢以舞歌，体招摇若永望。
星留俞，塞陨光，照紫幄，珠烦黄。
幡比翅回集，贰双飞常羊。
月穆穆以金波，日华耀以宣明。
假清风轧忽，激长至重觞。
神裴回若留放，殣冀亲以肆章。
函蒙祉福常若期，寂谬上天知厥时。
泛泛滇滇从高斿，殷勤此路胪所求。
佻正嘉古弘以昌，休嘉砰隐溢四方。
专精厉意逝九阂，纷云六幕浮大海。
癸亥岁正月二首 其二
吕本中（宋代）

孔子六十时，入耳心则通。所造不可知，谁能强形容。

当世设梯不，聊发百世蒙。如何陋巷颜，年少两颊红。

出门请从之，便欲齐此翁。心知路不远，试用一日功。

还家对箪瓢，此士正不穷。
过临清访谢茂秦故居不得
汪学金（清代）

客舟晚系卫河滨，却忆论诗谢茂秦。异代风烟青海宅，中原坛茂白衣人。

关河墓远魂难返，车笠盟寒事莫论。回首三弇文藻地，风流一样绝音尘。
大小晦山
高元之（宋代）

大晦出小晦，过尽山峰翠。
寒云抱幽石，枯卉老壖濑。
沿流路逼侧，当道屋破碎。
却立重回首，瀑布泻云背。
王明美招饮有能窥狗窦之语因作诗贻之
李新（宋代）

校书隐马队，饮酒窥狗窦。
礼法不见缚，高轩一宇宙。
二王咤连璧，小王腹如绣。
囊无一个钱，气自秦楚富。
公子莫焚券，妇翁幸铜臭。
往年数青蝇，腾{黯立换水}辄尚口。
言我已投劾，谓子不长寿。
本自植芜蘼，返恶芝蘅秀。
青蝇复青蝇，劝尔一盃酒。
云衢列遮拦，鬼录有先后。
马粪多长者，百怨不怀旧。
持此几餕余，诸君相挽就。
坐上要车公，老李苦春瘦。
中秋夜独酌
吴栻（宋代）

独坐萧斋自掩扉，杯残仆倦怅依依。一帘疏雨青镫暗，万里秋风白雁飞。

庾亮楼头今夜好，张骞槎上几人归。栖迟视见添斑鬓，何日沧江觅旧矶。
玉楼春·风前欲劝春光住
辛弃疾（宋代）

风前欲劝春光住。春在城南芳草路。未随流落水边花，且作飘零泥上絮。
镜中已觉星星误。人不负春春自负。梦回人远许多愁，只在梨花风雨处。
徒行短歌次前辈韵
陆游（宋代）

风吹短衣双鬓白，老人徒步归乡国。
数树丹枫野店西，一川红乡溪桥北。
芒鞋有卖百无忧，过尽青山到渡头。
更求款段真多事，堪笑当年马少游！
游子吟
孟郊（唐代）

慈母手中线，游子身上衣。
临行密密缝，意恐迟迟归。
谁言寸草心，报得三春晖。
寄湘阴阎少府乞钓轮子
温庭筠（唐代）

钓轮形与月轮同，独茧和烟影似空。若向三湘逢雁信，

莫辞千里寄渔翁。篷声夜滴松江雨，菱叶秋传镜水风。

终日垂钩还有意，尺书多在锦鳞中。
林禽山鹊
徐庸（明代）

仙露如珠泻碧空，名园珍果熟秋风。林擒味好来山鹊，啄破枝头数点红。
九吟诗·石室
吴昌裔（宋代）

竹几蒲团石室中，细书抱朴参同。
宁声碧眼朱高十，何必携琴下阆风。
乙亥岁八月十五日夜同景叔知府少卿翼道提举大夫望月于河中之名阃堂兼简襄守欧三叔弼虢守孙八元忠二首 其一
毕仲游（宋代）

上楼初照席，条华渐分明。佳节三秋半，前期一雨晴。

冷光天外散，高会世间清。坐久疑轻举，微风习习生。
自乐
陶安（明代）

广大者天地，中间着此身。道从无意得，心与太初邻。

咽息灵龟饱，随时尺蠖伸。步行驺从远，林叟或相亲。
自溧阳达上塘官河舟屡行矣不能尽名其所经偶
赵蕃（宋代）

平生溧阳船，白首凡几遭。
宜其登览地，靡复应接劳。
吴流乱如带，吴岫冗若毛。
吴人阙共载，吴语闻空嘈。
虽云面目熟，竟尔名字逃。
冬常置雨雪，春复冲波涛。
兹行又累日，逆风苦悲号。
曾微咫尺帆，颇费千万篙。
一以付累句，再焉兹薄醪。
诗书陶靖节，相马九方皋。
进舟长河过乐善园戏题一韵二首 其一
弘历（清代）

今年两度泛长河，曾未停舟径直过。树石有情能不语，主人何事太忙多。
九日醉吟
白居易（唐代）

有恨头还白，无情菊自黄。一为州司马，三见岁重阳。

剑匣尘埃州，笼禽日月长。身从渔父笑，门任雀罗张。

问疾因留客，听吟偶置觞。叹时论倚伏，怀旧数存亡。

奈老应无计，治愁或有方。无过学王绩，唯以醉为乡。
日出行
张廷寿（清代）

日出东南隅，照见横山道。昨夜寄书人，归时破清晓。

破清晓，天鸡啼，佳人梦困碧窗西。一声唱落高月低，起梳云髻双眉齐。

虚堂送暖卧清昼，玉容婵娟燕钗坠。轻车辚辚动微雷，凉风忽送征夫回。
追和唐询华亭十咏 其十 三女冈
王艮（元代）

传闻三女冈，不志三女名。萧萧白杨尽，靡靡芳草生。

西施殆其国，此恨尚未平。碧血化游䗲，犹当照吴城。
次韵和张仲通见寄三绝句
王安石（宋代）

欹枕狂歌击唾壶，直将轩冕等锱铢。
醉乡岐路君知否，不似人间足畏涂。
步虚词
赵介（明代）

采采清露英，皎洁玉不如。元和合真一，饮之极甘腴。

自然生羽翼，何用登云车。迢迢大汉上，琼台旷清虚。

永从众仙去，天风摇佩琚。
偈倾一百六十九首
释智朋（宋代）

不立孤危，了无藏覆。
掉臂因行，推门入臼。
别赵运使二首 其二
彭龟年（宋代）

用民如用马，可御不可驰。论人如论医，贵常不贵奇。

古来才智士，日与功名期。傥遂李广侯，文帝数乃奇。

先生盘石宗，一节江南归。圣皇夜半席，宁以鬼神移。

遥知清问下，万里寄一辞。当使觳觫牛，不独见乃知。
避暑纳凉
钱起（唐代）

木槿花开畏日长，时摇轻扇倚绳床。
初晴草蔓缘新笋，频雨苔衣染旧墙。
十旬河朔应虚醉，八柱天台好纳凉。
无事始然知静胜，深垂纱帐咏沧浪。
次韵陈秀才二首
陈造（宋代）

七字开缄粲陆离，元非剑气烛圜扉。
夜光信出老蚌壳，锦段遽分邻女机。
庭赋繼今行北阙，市娼过眼忽南威。
蜚腾可但荣亲计，我亦他年得儁归。
山中五无奈何（诗一首见本集，题止山中二字）
李涉（唐代）

无奈落叶何，纷纷满衰草。疾来无气力，拥户不能扫。

欲访云外人，都迷上山道。

无奈涧水何，喧喧夜鸣石。疏林透斜月，散乱金光滴。

欲访涧底人，路穷潭水碧。

无奈阿鼎何，娇啼索梨栗。柴门正风雨，千向千回出。

欲识老病心，赖渠将过日。

无奈梅花何，满岩光似雪。春风总未至，独自惊时节。

欲见惆怅心，又看花上月。
秋江断雁图
李俊民（金朝）

不堪愁里见秋光，江北江南木叶黄。谁信朔风犹跋扈，天涯吹断弟兄行。
苏州昆山惠聚寺僧房
孟郊（唐代）

昨日到上方，片云挂石床。锡杖莓苔青，袈裟松柏香。

晴磬无短韵，古灯含永光。有时乞鹤归，还访逍遥场。
择之贤友归途左顾示以四明酬唱焕烂盈编三复咏叹想见聚游之乐辄用黄山即事之韵赋呈择之兼怀子重老兄顺之贤友
朱熹（宋代）

十年身卧白云堆，已分黄尘断往回。不是幽人遗俗去，肯寻流往渡关来。

三秋风月从头说，千里湖山觌面开。久欲过逢须一快，岂知劳结倍难裁。
奉和晏相公摄事圜丘中书致斋
宋祁（宋代）

相阁斋居政事西，兹辰正值朔云低。
雪园鹍冷应先舞，雀树鷄云欲早栖。
搁笔暂停黄纸尾，解骖犹放紫茸题。
仙谣唱罢微阳动，谁见林间荔甲齐。
立春日内出綵花应制
沈佺期（唐代）

合殿春应早，开箱綵预知。花迎宸翰发，叶待御筵披。

梅讶香全少，桃惊色顿移。轻生承剪拂，长伴万年枝。
寿星相
仇远（元代）

西方长庚今我是，东郡短人岂兄弟。
修眉班首顶如鬀，蹡蹡衣兄犹楚制。
翩然来游太平世，市上小儿惊且睨。
身外不须童鹤赘，一粲人间八千岁。
过玉山东三塘五首
杨万里（宋代）

笋舆拾得小凉天，旋与开窗急卷帘。
十里轻云阁秋日，日光移在远峰尖。
送严陵汪学正巽元并寄赵宾旸
方回（元代）

子去桐江路，诸生迓水滨。
为言前郡守，独忆老诗人。
揖拜衣冠古，歌游栋宇新。
故吾谁见念，辛苦战场尘。
狱中送郭清霞兼寄李相如
陈恭尹（清代）

轻风驱行云，中天日雷电。霖潦在康衢，积阴曀城县。

良朋当远适，冒雨来相见。未言先慰藉，恐我泣如霰。

拜送圜土中，握手情恋恋。凤鸟览德辉，高飞使人羡。

雊雉集山梁，色举何其善。嗟哉云中鹄，今作泥巢燕。

江头路几许，不获衔杯饯。况闻故人返，万里期言宴。

如何二纪别，良晤乖一旦。九州不盈掌，日月双丸转。

流萍合有时，鬒发将无变。因君谢故人，努力千秋传。
春词
毛滂（宋代）

雪才盈尺云阴解，负不鸣条雨块完。
春力急催冬事退，君王宽政不恒寒。
家园二首 其二
张侃（宋代）

堪笑吾家五亩园，新添石岸筑云轩。眼看流水清无底，面揖群山翠欲奔。

拂拂好风凉入座，娟娟明月影侵门。弟兄岁晚团栾处，自摘青蔬荐酒尊。
辛卯上提刑平寇歌
邢凯（宋代）

陈公筹策今子房，衣绣持斧征南方。亲督貔貅效深入，悉孛狗鼠无留藏。

二帅宣威既电击，群校贾勇争奋扬。束身来降三百寨，所馀一二犹陆梁。

平固恃险连百丈，僭拟官号熊与张。一朝骈首俱就缚，是谓擒贼先擒王。

捷书夜至连清昼，不闻传箭赤白囊。骎骎良民皆安堵，憧憧道路多行商。

妖氛顿扫卖刀剑，祥风初扇催耕桑。绍定四年调玉烛，薰蒸六合为金穰。

第功行封先指授，凌青溯紫将翱翔。元戎煌煌赐紫轴，裨将一一露龙光。

振旅归来神螺冈，笳鼓竞飞声洋洋。櫜弓载戢绿沈鎗，旄头星灭汉道昌。

雅宜饮至满浮觞，细柳烟笼春昼长。
五禽言 其五
戴炳（宋代）

麦熟锻磨，麦熟锻磨，村南村北声相和。大男小女总欣欣，煮饼蒸糜任渠做。

锻磨锻磨莫等閒，去年糠秕无得餐。
松阳上方山居五首 其三
沈晦（宋代）

天畔群峰一草亭，半溪烟雨花冥冥。老翁投老得此景，日与溪山同醉醒。
送王成之中书舍人使虏
杨万里（宋代）

帝遣唐朝第一人，玉门关外赐金银。
使星芒动梅花早，汉月光垂塞草春。
故国山河迎诏旨，中原父老识词臣。
十分宣慰华戎了，归为君王转大钧。
又段氏园亭
王安石（宋代）

欹眠随水转东垣，一点炊烟映水昏。
漫漫芙蕖难觅路，翛翛杨柳烛知门。
青山呈露新如染，白鸟嬉游静不烦。
朱雀航边今有此，可能摇荡武陵源。
送吴辨叔大名司户 其二
司马光（宋代）

致远必自近，如君岂椽曹。鱼龙试春浪，松栝露秋毫。

错落辞华富，䃘𥐪气节高。垂天起肤寸，无叹走尘劳。
忆旧
朱敦儒（宋代）

早年京洛识前辈，晚景江湖无故人。难与儿童谈旧事，夜攀庭树数星辰。
塞北
释斯植（宋代）

兵战何时息，边尘染客旌。
乱鸦啼又歇，荒草死还生。
岛雨连秋曙，江风入雁声。
近淮民自悦，应是宦情清。
山中夜行
梅尧臣（宋代）

孤客心多恐，寒风夜度溪。
山长羸马困，月黑怪禽啼。
远火生樵舍，荒榛乱野蹊。
喜言林馆近，闻犬入犹迷。
【南吕】金字经_学仙须学做
未知作者（元代）

学仙须学做天仙，修炼金丹性命全。全，羲皇画卦先。先天炁，明命的诀传。
金丹大药不难求，家家有种可自修。修，休离丹灶头。无中有，坎离颠倒收。
金丹妙道大神功，降收白虎摄赤龙。龙，烹煎玉鼎中。须臾用，阴阳造化工。
黍珠饵罢罢雍雍，精调火候十月功。功，胎仙灵变通。婴儿踊，万真朝绛宫。
慧光明彻本来宗，无边法界一性通。通，禅心空不空。如来共，老君儒化同。
修真祖性复全真，自在逍遥物外人。人，无贪无恚嗔。长生事，杏花枝上春。
善功八百行三千，四海遨游度有缘。缘，九重丹诏宣。乘鸾鹤，班行列御前。
见闻知觉总休题，悟得真空及第归。归，勘破造化机。非难易，永劫天地齐。
天机泄漏勉诸公，不是寻常乾慧通。通，扫除皈正宗。勤修奉，化行仙圣风。
哭文溪
赵文（宋代）

忆得梅边载酒时，梅花依旧主君非。
春如生客至谁省，人与残年去不归。
铜雀帐存仙似梦，金台雁到客沾衣。
清朝庶政须参决，却怕除书出帝畿。
赋得长笛吐清气诗
周弘让（南北朝）

商声传后出，龙吟郁前吐。情断山阳舍，气咽平阳坞。

胡骑争北归，偏知别乡苦。羁旅情易伤，零泪如交雨。
金刚随机无尽颂·妙行无住分第四
释印肃（宋代）

虚空无限量，普光明殿量。
百千三昧门，在一毛头上。
还过章江徐巨源邀住榆溪草堂留题四首 其二
黎遂球（明代）

绿满前湖散作湾，书堂秋色澹浓间。墙头倒影疏摇水，屋角如图待补山。

桥断隔墩成古洞，枝横深树俨重关。邻家共识经旬客，散发扶筇任往还。
题危定之芳洲吟卷
萧立之（宋代）

篝灯细读芳洲卷，清似江南雪外枝。吟到蛾灯最奇崛，猩毛笔后有君诗。
答崖口谭耿章来韵
成鹫（清代）

世界大如此，何妨容一僧。风曾留老叶，月不厌孤灯。

空谷十年梦，寒山几度冰。因君思旧隐，云树渺层层。
摸鱼儿
刘澜（宋代）

御风来、翠乡深处，连天云锦平远。卧游已动蓬舟兴，那在芙蓉远畔。巾懒岸。任压顶嵯峨，满鬓丝零乱。飞吟水殿。载十丈青青，随波弄粉，菰雨泪如霰。
斜阳外，也有新妆半面。无言应对花怨。西湖千顷腥尘暗。更忆鉴湖一片。何日见。试折藕占丝，丝与肠俱断。遐征渐倦。当颍尾湖头，绿波彩笔，相伴老坡健。
歌风台
吴世忠（明代）

君王昼游日，壮士俱锦衣。
犹怜沛父老，争睹汉旌旗。
汤沐开新邑，风云慑旧威。
祇应千岁后，魂绕故乡飞。
双筍石
郑文宝（宋代）

流水惊前事，清风似昔时。
重吟金谷咏，如见岘山碑。
简见可觅画三首
赵蕃（宋代）

少文忘却行山脚，收拾经行入坐中。
我亦江山欲归去，自无画手得君工。
老民
陆游（宋代）

老民无一事，终日卧柴扉。
凿沼观鱼乐，勾帘待燕归。
架高藤叶密，土润药苗肥。
休退真吾分，无心学息机。
别月华严
陈师道（宋代）

寓世生同里，随方去有情。
来为百年别，不惜片时程。
斋鉢须勤供，经钟莫倦鸣。
当来第三会，此界郤逢迎。
何述善听泉图
萨玉衡（清代）

山深断人迹，云白封樵径。百丈响飞泉，风松静相应。

科头来几响，寂寂坐石磴。恐是焦旷仙，无言独心证。

夕光岚雾霏，日色林壑暝。岂为万虑空，兼以七弦定。

斋心灭众闻，幽耳满清听。所以弃瓢翁，挂瓢则听莹。
偈颂七十一首
释了惠（宋代）

今之房杜昔伊周，功盖东南三百州。
十二峰前月如翦，不知分照几家楼。
好事近 尝点东坡桔乐汤作
王恽（元代）

石鼎＊松风，茗饮老来多怯。唤起雪堂清兴，＊鹧斑金屑。橘中有乐胜商山，香味不容说。觉我胸中＊磊，被春江澄彻。
山中与元九书因题书后
白居易（唐代）

忆昔封书与君夜，金銮殿后欲明天。
今夜封书在何处？庐山庵里晓灯前。
笼鸟槛猿俱未死，人间相见是何年？
别钱筠甫三首
张耒（宋代）

春灯欲尽晓鸡啼，残月影中征马嘶。
为语相逢不消喜，相逢终有道分离。
余与南海欧子相慕久矣北归过维扬访余舟次喜不自胜投诗见赠且多劝驾之语惜无何遂别情见乎辞
王世贞（明代）

维扬枫叶逗行舟，麈尾玄言欲少留。任是观涛无起色，还因招隐失穷愁。

中原剑在寒相问，南海珠成暗莫投。岂为身惭羊叔子，邀君不遣过瓜洲。
傍观
方回（元代）

老桧长松玉立身，雪摧霜挫不争春。
但须处士杯中物，可用明公壁后人。
自审诗肩无骨相，或称书眼尚精神。
南山射虎非吾事，亦复傍观野水滨。
题花光梅十首·一枝横出
王柏（宋代）

踏雪寻香几度吟，吟诗那得似花人。
水村云壑抽身出，月挂疎篱别有春。
布袋赞
释了惠（宋代）

挑起悭囊，悭而不吝。回头等一个人，知是张何李郑。

且等且等，等到弥勒下生时，或然等得也不定。
物外杂题
陆游（宋代）

饲驴留野店，买药入山城。
兴尽飘然去，无人识姓名。
车右铭
崔骃（两汉）

择御卜右，采德用良。询纳耆老，于我是匡。惟贤是师，惟道是式。

箴阙旅贲，内顾自敕。匪皇其度，匪愆其则。越戒敦俭，礼以华国。
郊庙歌辞。享太庙乐章。永和
佚名（唐代）

肃肃清祀，烝烝孝思。荐享昭备，虔恭在兹。

雍歌彻俎，祝嘏陈辞。用光武志，永固鸿基。
句
彭景行（宋代）

深爱城西向氏园，平川秀野好风烟。
偈颂一百一十七首
释绍昙（宋代）

三月休征，修文偃琥。
治格太平，生灵鼓舞。
无端塞马嘶，又欲扬生簸土。
密运机筹，肃行师旅。
塞北安南一战收，生死冤魔都扫去。
星赏元勋，凯歌声撼芝峰路。
过半山亭
虞俦（宋代）

跃马青罗步幛间，松林尽处是前山。玉梅刚障春风面，残雪融时见一斑。
如梦令·杨柳千丝万缕
向滈（宋代）

杨柳千丝万缕。特地织成愁绪。休更唱阳关，便是渭城西路。归去。归去。红杏一腮春雨。
桃花
吴融（唐代）

满树和娇烂漫红，万枝丹彩灼春融。
何当结作千年实，将示人间造化工。
扇子诗
李石（宋代）

变将冬暖作春寒，叶上霜痕苦未乾。
菜甲麦苗须少待，扶轮何日上长安。
电白署中与魏丈春台话旧
周有声（清代）

电转蓬飞讵有因，天涯忽此共残春。删诗不厌频涂乙，饮酒何妨竟过申。

感事便同蕉鹿幻，观心渐近木鸡纯。诛茅他日应从老，未要宫袍稳称身。
白金小还丹歌 其一
罗公远（唐代）

法药变化，无非水精。六芝润色，黄芽自生。阳光不起，阴流无声。

道方秘易，学者难成。
长安叙怀寄崔十五
武元衡（唐代）

延首直城西，花飞绿草齐。迢遥隔山水，怅望思游子。

百啭黄鹂细雨中，千条翠柳衡门里。门对长安九衢路，

愁心不惜芳菲度。风尘冉冉秋复春，钟鼓喧喧朝复暮。

汉家宫阙在中天，紫陌朝臣车马连。萧萧霓旌合仙仗，

悠悠剑佩入炉烟。李广少时思报国，终军未遇敢论边。

无媒守儒行，荣悴纷相映。家甚长卿贫，身多公干病。

不知身病竟如何，懒向青山眠薜萝。鸡黍空多元伯惠，

琴书不见子猷过。超名累岁与君同，自叹还随鹢退风。

闻说唐生子孙在，何当一为问穷通。
送赵先生
张方平（宋代）

家住崆峒塞垣上，翩然游蜀遂忘归。九还气足通神化，一日丹成是道机。

曾共灵龟波上隐，又随苍雀火中飞。只于醉里藏身去，休入红尘作是非。
次韵 其一
沈明远（明代）

溪行仍水宿，夜坐散秋天。月出青枫里，乌啼古驿前。

间关怀枉路，泙漫问邻船。想忆同心者，裁诗不待眠。
遇风雨作（一作权德舆诗）
皇甫曾（唐代）

草草理夜装，涉江又登陆。望路殊未穷，指期今已促。

传呼戒徒驭，振辔转林麓。阴云拥岩端，沾雨当山腹。

震雷如在耳，飞电来照目。兽迹不敢窥，马蹄惟务速。

虔心若斋祷，濡体如沐浴。万窍相怒号，百泉暗奔瀑。

危梁虑足跌，峻坂忧车覆。问我何以然，前日爱微禄。

转知人代事，缨组乃徽束。向若家居时，安枕春梦熟。

遵途稍已近，候吏来相续。晓霁心始安，林端见初旭。
用强甫蒙仲韵十首
刘克庄（宋代）

先生拟把衣冠挂，穉子能操杖履从。
叔夜只堪伴鱼鸟，子云何至况蛇龙。
豹皮尚欲留名死，鸡肋安知与怒逢。
老去自鸣还自止，篑桴何敢间金钟。
次韵周辅道中
陆游（宋代）

山灵喜我马蹄声，正用此时秋雨晴。
日淡风斜江上路，芦花也似柳花轻。
题步君叙园亭
王令（宋代）

我爱练湖春柳好，四十里围青玉城。
平流中澄绿镜匣，远山旁玉翠虎横。
黄林主人乐此地，瞰压湖面开以亭。
常将醉目望野色，数曲老画谁家屏。
山禽水鸟尽相识，飞入栏壁驯不惊。
有时落照到波上，一眼万叠金鳞明。
伊余与世既龃龉，奈此有地来归耕。
回头把眼看市道，愁向尘埃著脚行。
寄王太史元思谪戍玉垒
乔世宁（明代）

学士两朝供奉年，上林词赋万人传。
一从玉垒长为客，几放金鸡未拟还。
闻道买田临灌口，能忘归马向秦川。
五陵他日多豪俊，空望城南尺五天。
次李季章监簿韵
楼钥（宋代）

跪履巽岩今几年，见君风度喜跫然。
长编固已翻青简，老墨犹能宝漆烟。
游宦自欣天影近，思家犹在夕阳边。
时从甥馆追清赏，賸写新诗继谪仙。
送倪正甫侍郎贺正
陈傅良（宋代）

雪卉冰芽又复春，中原□覩属车尘。
懽呼汉节从天下，愕立胡儿夹道陈。
老去独惭□偃蹇，君行决意问经纶。
顾瞻河洛关心处，应记幽燕用事人。
送夹谷伯敬之官单父
贡奎（元代）

燕州连日雨，六月寒装绵。闭户断车辙，修途溢如川。

朝晴悦物性，槐阴起初蝉。衣篝曝馀润，照眼阶葵鲜。

闻君去仪曹，五马行翩翩。缅怀古单父，高堂坐鸣弦。

政理日以媮，宝此千载贤。矧此荐岁饥，夏潦仍相缘。

嗷嗷东南州，流移踵车船。死者相枕藉，羸瘠甘弃捐。

民命悬守令，壅遏谁当怜？君怀策世才，往哉寄承宣。

譬彼善牧者，鞭击非所先。戴星亦有人，何乃任力专。

凄凉二子远，故老应相传。我昔尝经游，土风尚熙然。

回河抱阡陌，桑麻绿浮烟。岂无稌稻区，草木纷华妍。

维兹重责任，慎彼浇俗迁。会徵太史书，家声振当年。
怀高公无忌
王寂（南北朝）

晚景桑榆方见用，秋霜蒲柳已先凋。虞兮命矣甘为土，鲤也天乎竟不苗。

奇祸一门曾未见，旅魂万里若为招。伤心此地鸾栖棘，不见抟风上九霄。
葛雄女子舞剑歌
仇远（元代）

葛家女儿十四五，不向深闺学针缕。
遍身绣出蛟螭文，赤手交持太阿舞。
红罗帕兮锦缠头，口吐长安游侠语。
侧身捷如飞鸟轻，瞋目勇如独鹘举。
云窗雾阁岂无情，终欠娇娆太粗武。
黄堂张燕灯烛光，两耳喧喧厌歌鼓。
人言葛氏善舞剑，曾向梨园奉尊俎。
短衣结束当筵呈，壮士增雄懦夫沮。
我怜健妇胜丈夫，却欲骄兵如处女。
安得成军如娘子，直气端能捷秦楚。
只愁逢著裴将军，公孙大娘汗成雨。
初冬避居东乡感赋 其二
顾翃（清代）

巡植登陴愧壮夫，斗间妖孛认模糊。遗民已听千家哭，贼火还愁万室枯。

大将空传拥鹅鹳，团兵犹虑聚萑苻。七朝涵养称全胜，此日彫残那易苏。
掩卷有感
陆游（宋代）

少年虽读书，每恨性疏嬾；中年颇自励，已叹岁月短。
学不到圣颇，此意终未满。
甑空不忧饥，衣垢不思浣。
区区管晏事，端可付一莞。
羸然八十翁，风雪卧空馆。
过野翁亭因登岝崿山憩崇寿院僧轩共成四绝句 其三
张镃（宋代）

甲子峰高正属连，白云腾涌似炉烟。群仙若讶归来晚，只蹑云根上碧天。
恭和御制竹石图诗
杨荣（明代）

植物纷纷著两间，云根新长碧琅玕。圣恩发育同天地，愿秉坚刚独耐寒。
颂古十一首
释智鉴（宋代）

背前面后扬家丑，揭地洪音师子吼。
分付仙陀知不知，法身午夜藏北斗。
汾阳夫人挽词二首
蔡襄（宋代）

福偶天家出，贤名戚里推。
朱颜不待老，万事却成悲。
宿露沾新陇，秋风过旧帷。
谁歌均一德，传继召南诗。
晚出西郊
李复（宋代）

晚日登西原，劲风飘我衣。
萧萧班马鸣，野旷行人稀。
抚辔无与语，目送新鸿飞。
俗尘叹久艰，故山多蕨薇。
维心过邵子非溪亭夜话有伤时感旧之作索余次韵 其三
沈与求（宋代）

闻道津亭集，青灯夜色浮。鹳鸣惊独鹤，鱼伏避群鹙。

月澹帆归浦，风腥网挂洲。语深投匕立，此意得无忧。
偈颂四十一首 其二十九
释普宁（宋代）

解开布袋头，纵横得自由。其住也无拘无束，其去也南州北州。

放牧沩山水牯牛，不风流处也风流。
路逢有似亡友者，恻然赋此
雍陶（唐代）

吾友今生不可逢，风流空想旧仪容。

朝来马上频回首，惆怅他人似蔡邕。
太庙乐章·皇帝再盥洗乾安之曲
周麟之（宋代）

盥至于再，洁诚俞孚。
帝用祗荐，灵咸嘉虞。
腾歌胪欢，会于轩朱。
观厥颙若，受福之符。
送周士龙入粤兼报黄元白陈尔美
佘翔（明代）

寒色拥江天，离魂倍黯然。有怀多琬琰，相赠岂兰荃。

啸月嶅山顶，停云瘴海边。同声如有问，生计老逃禅。
送元侍者
释居简（宋代）

国师三唤小空时，眼瞩东南意在西。风雨萧萧晓如晦，嘐嘐望尔一声啼。
蝶恋花·露下庭柯蝉响歇
纳兰性德（清代）

露下庭柯蝉响歇。纱碧如烟，烟里玲珑月。并著香肩无可说，樱桃暗解丁香结。
笑卷轻衫鱼子缬。试扑流萤，惊起双栖蝶。瘦断玉腰沾粉叶，人生那不相思绝。
沁园春·申伯嵩神
佚名（宋代）

申伯嵩神，李白长庚，萧何昴精。恰先公三日，金仙氏降，後公三日，吕洞宾生。五百仙班，一千佛号，喜听胪声传集英。君恩重，早升华监寺，扬厉朝廷。金瓯已覆香名。正天下苍生须太平。看黄麻一命，难留五马，蟠桃三熟，会庆千龄。一尉凄凉，有官守者，莫到公堂称寿觥。三熏沐，但焚香清夜，遥拜台星。
和侍郎邀宿不至
徐凝（唐代）

蟾蜍有色门应锁，街鼓无声夜自深。

料得白家诗思苦，一篇诗了一弹琴。
秋兴 其二
姚浚昌（清代）

闽江山直惠安桥，海气天风万里遥。漳岛南窥珠浦月，仙霞东里浙江潮。

烟含碧叶槟榔碎，雨过黄梅荔子娇。寂寞钓龙台畔路，吟魂廿载倩谁招。
春初骤暄一夕梅尽开明日大风花落成积戏作
陆游（宋代）

残梅零落不禁吹，真是无花空折枝。
堪笑老人风味减，三年不作送梅诗。
丁酉三月葬亲吴郡贞山之麓泪馀赋比
侯承恩（清代）

买得吴山土一堆，思亲日夕寸肠催。粗安窀窆封新鬣，可卜神明稳夜台。

满目松杉滋涕泪，无情猿鸟亦悲哀。祖先丘陇遥相望，累叶忠魂总不灰。
九思 其一 逢尤
王逸（两汉）

悲兮愁，哀兮忧。天生我兮当闇时，被诼谮兮虚获尤。

心烦愦兮意无聊，严载驾兮出戏游。周八极兮历九州，求轩辕兮索重华。

世既卓兮远眇眇，握佩玖兮中路躇。羡咎繇兮建典谟，懿风后兮受瑞图。

悯余命兮遭六极，委玉质兮于泥涂。遽傽遑兮驱林泽，步屏营兮行丘阿。

车軏折兮马虺颓，憃怅立兮涕滂沱。思丁文兮圣明哲，哀平差兮迷谬愚。

吕傅举兮殷周兴，忌嚭专兮郢吴虚。仰长叹兮气䭇结，悒殟绝兮咶复苏。

虎兕争兮于廷中，豺狼斗兮我之隅。云雾会兮日冥晦，飘风起兮扬尘埃。

走鬯罔兮乍东西，欲窜伏兮其焉如。念灵闺兮隩重深，愿竭节兮隔无由。

望旧邦兮路逶随，忧心悄兮志勤劬。䰟茕茕兮不遑寐，目脉脉兮寤终朝。
眼儿媚
许古（宋代）

浊醪篘得玉为浆。风韵带橙香。持杯笑道，鹅黄似酒，酒似鹅黄。

世缘老矣不思量，沈醉又何妨。临风对月，山歌野调，尽我疏狂。
马头山别陈狼牙 其一
戚继光（明代）

万石嵯峨秋色深，居然天险待登临。防胡莫问当年事，惜别堪怜此日心。
惜芳春·秋望
乔吉（元代）

千山落叶岩岩瘦，百尺危阑寸寸愁。有人独倚晚妆楼。楼外柳，眉暗不禁秋。
赵丞相黄冈独往亭
黄彦平（宋代）

士生涉道有深浅，时来行身随近远。飞云邂逅作霖雨，雨足云归自舒卷。

南阳躬耕心不悔，东山忽起颜犹腆。威行巾帼喜折屐，得倍古人谋盖鲜。

杨颙恸哭野王筝，叹息成言那及践。关中丞相富丘壑，掩鼻功名聊不免。

前年一战靖江浒，今年再战开淮甸。心期绿野园林胜，梦想黄冈松桧晚。

渊明孤往欲问津，赤松从游非众愿。凭虚或喜凌云赋，远游请续离骚传。
即事
章甫（宋代）

探报无虚日，淮东有捷音。
周王方北伐，蠢动敢南侵。
四海当多事，群公在一心。
祖宗功业盛，德泽结民深。
即席点韵赋方砚
赵必象（宋代）

一片端溪云，至宝俗眼惊。
体方而质刚，翰林叨宠荣。
楮君同出处，松侯难弟兄。
紫肝马肤润，绿晕鸲肯明。
自笑谪仙狂，曾倩妃子擎。
我爱清庙瑟，人吹高门笙。
龙尾与凤咮，圆巧相逢迎。
吾友管城公，奚假乎猩猩。
留此镇山房，移文鸥鹭盟。
好方已成癖，焉用圆为卿。
舟过惠山
刘宰（宋代）

小立船头看惠山，山尖半在有无间。
蚕眠未老秧方绿，且放烟云自往还。
饭後偶题
陆游（宋代）

环堵萧然百虑忘，天教得饭饫枯肠。
长桥鮓美桃花嫩，北苑茶枯带胯方。
漠漠寒花欹晚照，翩翩孤蝶弄秋光。
解衣扪腹西窗下，赖有枯诗破日长。
春帖子词·皇帝阁十二首
宋祁（宋代）

望春台下春先到，猎猎青旂倚汉宫。
水自北涯生暖溜，花从东面受和风。
端午
赵友直（宋代）

节遇端阳日，蒲觞满自斟。兴怀多感旧，吊古漫成吟。
何季皋司理故人也作诗见相勉意二首
戴复古（宋代）

南州通外国，浊海溷清波。
人以廉称少，官从辟奏多。
持身宜洁白，事上莫依阿。
话别无他语，留心政事科。
某蒙学士兄相要陪赏芍药花多白者月色相射光彩映发殆玉盘盂之苗裔耶维心有诗辄次其韵
沈与求（宋代）

怅望扬州千朵盛，数枝聊足慰淹留。相逢月下陪真赏，一醉花前得胜游。

凿落细斟金晕侧，盘盂斜飐玉光浮。春衫并色浑无赖，映带霜毛笑隐侯。
挽赵秋晓
姚燃（宋代）

一枕春婆梦，如君亦可悲。
人间无著处，天上有归期。
光岳失英气，江湖欠好诗。
莫愁身后事，跨灶有诸儿。
早春园居
陆俸（明代）

魏阙天今远，陶园岁复新。
杖藜吾独往，芳草正怀人。
雪意频催酒，莺啼渐入春。
圣朝多雨露，江畔老微臣。
杂曲歌辞。墙头花
佚名（唐代）

蟋蟀鸣洞房，梧桐落金井。为君裁舞衣，天寒剪刀冷。

妾有罗衣裳，秦王在时作。为舞春风多，秋来不堪著。
忆涪水端阳四首 其四
张鹏翮（清代）

千年文献德阳城，瑞应旗山喜气生。一片书台顶上月，照人心地独分明。
戏答胡汝能
洪迈（宋代）

吾生苦中狭，与世枘凿乖。
平生素心人，耿耿人满怀。
汝能伯始素，游世如婴孩。
相逢握手语，便作埙篪谐。
时时笑谓我，如子患未涯。
执古以规今，求合诚难哉。
涉世幸未远，子车尚可回。
我介足怨忌，君通绝嫌猜。
不见山巨源，雍容居鼎台。
不见嵇中散，绝交自可哀。
贤愚心自了，短韵共一咍。
簟送人诗代简二首
吴儆（宋代）

一幅冰纨织翠筠，风涵秋水碧鳞鳞。
北窗高卧正须此，卷似闲曹吏隐人。
再继权之严韵二首 其二
刘弇（宋代）

东风入颠毛，非复故时绿。生涯蠹蟫里，术智谩蛇足。

晚作芸香游，颇复窥丛目。乾坤开清明，物色洗瞻瞩。

谬当匠石寄，楹桷翰夏屋。追随金闺彦，怀抱邹律燠。

新诗閒模写，勇若驱妾仆。千秋赤壁后，英爽得瑜肃。

朝来墙头花，皖皖弄膏沐。归期莽难求，不啻襆被宿。

端成心赏违，谁念客当速。听取提壶声，勿负慇勤趣。